กรมฝนหลวงและการบินเกษตร เริ่มเปิดปฏิบัติการฝนหลวงสู้ภัยแล้ง ประจำปี 2564 อย่างเป็นทางการ 1 กุมภาพันธ์เป็นวันแรก
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า กรมฝนหลวงและการบินเกษตร ดำเนินการปฏิบัติการฝนหลวงช่วยเหลือพี่น้องประชาชนในการบรรเทาปัญหาภัยแล้งมาอย่างต่อเนื่อง โดยได้ออกหน่วยปฏิบัติการฝนหลวงตั้งแต่วันที่ 1 มีนาคม – 31 ตุลาคม ของทุกปี แบบไม่มีวันหยุดราชการและวันหยุดนักขัตฤกษ์ และในปี 2563 ที่ผ่านมา ได้ปฏิบัติการฝนหลวงตั้งแต่วันที่ 17 กุมภาพันธ์ - 31 ตุลาคม 2563 เนื่องจากปัญหาภัยแล้งที่มีความรุนแรงเพิ่มมากขึ้น ซึ่งได้รับการสนับสนุนและการบูรณาการจากหน่วยงานที่เกี่ยวข้องกับภารกิจของกรมฯ ด้วยดี อาทิ ด้านอากาศยานและเจ้าหน้าที่จากกองทัพบกและกองทัพอากาศ ได้รับการสนับสนุนน้ำแข็งแห้งจากบริษัท ปตท. จำกัด (มหาชน)ขณะที่ในปีนี้ กรมฝนหลวงและการบินเกษตร กำหนดเริ่มเปิดปฏิบัติการฝนหลวงสู้ภัยแล้ง ประจำปี 2564 อย่างเป็นทางการในวันนี้ (1 กุมภาพันธ์ 2564) เป็นวันแรก โดยมีความมุ่งมั่นและตั้งใจที่จะปฏิบัติภารกิจอย่างเต็มกำลังความสามารถ เพื่อสืบสานพระราชปณิธานของพระบาทสมเด็จพระเจ้าอยู่หัว รัชกาลที่ 9 และพระราชประสงค์ของพระบาทสมเด็จพระเจ้าอยู่หัว รัชกาลที่ 10 ในการสืบสาน รักษา และต่อยอด โครงการพระราชดำริฝนหลวง ในการช่วยบรรเทาความเดือดร้อนของพี่น้องประชาชนต่อไปการปฎิบัติการฝนหลวงประจำปี 2564 อากาศยานประจำศูนย์ฝนหลวงทั้ง7 ศูนย์ที่กระจายอยู่ทุกภูมิภาค เตรียมพร้อมอากาศยาน นักบิน นักวิทยาศาสตร์ เจ้าหน้าที่และเครื่องมืออุปกรณ์ต่างๆ เพื่อเร่งดำเนินการช่วยเหลือพื้นที่ที่ประสบปัญหาทั่วประเทศ ขณะเดียวกันกรมฝนหลวงและการบินเกษตร ยังเป็นส่วนหนึ่งขึ้นบินปฏิบัติการฝนหลวงเพื่อลดวิกฤติจากฝุ่นละอองขนาดเล็ก PM2.5 ที่เกิดผลกระทบต่อสุขภาพของประชาชนให้เหลือน้อยที่สุดด้วย